Santiago Calatrava
Ertavel d'ina tradiziun artistica millennara

Da Guiu Sobiela-Caanitz

Ti n'enconuscha betg las staziuns da Lucerna e Turitg-Stadelhofen, il cabaret Tabourettli da Basilea, la sala da concert a Suhr/AG, iI bajetg da la Scola chantunala a Wohlen/AG, ubain la staziun da Lisboa-Oriente u quella d dal TGV a Lyon-Satolas? Tut quels edifizis èn ovras da l'architect Santiago Calatrava, naschì 1951 sper Valencia, inschigner diplomà e docter da la SPF a Turitg. In cudesch illustrà publitgà dacurt 1) infurmescha manidlamain davart quai che Calatrava ha bajegià u almain sbozzà, dapi 1979 e fin tar la punt per peduns tranter Manchester e Salford (1993-1995). L'art da Calatrava sa distingua entras il diever insolit dal betun, material uschiglio grev e pesant che I'architect animescha e vivifitgescha talmain che la construcziun para da sa mover e schizunt sgular davent.

Foss, punts ed artgs a Stadelhofen
In da ses capodovras è segir la staziun da Stadelhofen, bajegiada avrind in foss profund en ina morena tranter dus tunnels. "L'architect ha cumpensà cun punts  la differenza d'autezza tranter iI parc dal mut e la citad sper il lai. Ins po distinguer trais livels. Il pli aut è cuvert d'in'arcada metallica per lung dal mir da sustegn (...). Da la vart da la citad è il livel dals binaris cuvert d'in tetg che sa basa sin pitgas metallicas (...). Sur il terz binari sa chatta ina lautga da passadi sustegnida da pals d'atschal (...). Il livel sut, structurà d'artgs da betun armà, dat tetg ad ina galaria commerziala. La glisch natirala sclerescha giu entras ils spazis tranter ils artgs grazia als perruns dal livel sura or da vaider cementà" (pp. 38-40). Cun la staziun da Stadelhofen, sco gia avant decennis cun las fanestras da Marc Chagall (1887-1985) en il Fraumünster, ed anc pli baud cun ils bajetgs da la SPF e l'Observatori astronomic da Gottfried Semper (1807-1879), ha Turitg savì s'embellir grazia al talent d'artists esters.

Il patrimoni spiertal da Ripoll
Er la punt per peduns da Ripoll sur il flum Ter en Catalugna centrala (lunghezza 65 m) mussa il grond inschign da Calatrava. I sa tractava da "colliar duas rivas cun ina differenza d'autezza da 5 m, tranter il center da la citad ed ina zona da svilup (...). La structura da la punt sa distingua tras in artg d'atschal che furma in angul da 65° cun I'orizontala" (p. 186). Calatrava ha enritgì il patrimoni architectonic d'ina citad che cuntegna in stgazi da I'art romanic. Tgi ch'admira la baselgia claustrala da Ripoll duai far endament che sia abazia benedictina era in center spiertal europeic avant var milli onns, en contact cun il reginam muslim da Cordoba, "Iezza giada ina da las regiuns las pli ritgas d'Europa"2). Tranter ils giuvens muntgs vegnids a s'instruir en la biblioteca da Ripoll (66 manuscrits l'onn 979) ha sa distinguì pader Gerbert d'Orlhac/Aurillac (938-1003), mort sco papa Silvester II. In auter figl spiritual da son Benedetg, il cronist contemporan Richer da Reims, ha punctuà il cuntrast tranter "l'admirabla savida matematica" da Gerbert, acquistada a Ripoll, e "l'ignoranza totala en musica ed astronomia"3) che haja regna lezza giada en Italia. Dals 10 enfin als 13 da november 1999 organisescha I'Universitad da Vic, tranter Ripoll e Barcelona, in congress davart Gerbert, la scienza e la cultura avant milli onns4).

Artist valencian, catalan, europeic
Il Pajais da Valencia, patria da Calatrava è vegnì creà 1232-45, cura ch'il retg catalan Giachen I (1208-1276), tirond a niz la dissoluziun dal reginam arab da Cordoba, ha suttamess ina sdrima da passa 200 km da lunghezza per lung dal Mar mediterran e l'ha organisada sco reginam autonom da Valencia. Giachen ha lura clamà natiers purs e mastergnants catalans entras privilegis. La decadenza è vegnida suenter il temp medieval. Enturn 1600, cura ch'ins fascheva guerra en num da la religiun, manava il retg da Madrid e Valencia il cumbat encunter l'islam mediterran; da quai dat perditga il maletg da la battaglia da Lepanto en la baselgia da Pleif a Vella. 1609 ha Filip (III da Castiglia, II dals Catalans, retg 1598-1621) chatschà tuts muslims da ses reginams; il Pajais da Valencia ha pia pers 1/3 da sia populaziun. Ils Arabs han tuttina laschà bIers toponims, sco il num da Benimamet, vitg nativ da Calatrava, e bleras schlattas, sco Calatrava sezza. Oz è il valencian, varianta locala dal catalan, in dals dus linguatgs uffizials da la "Comunitat valenciana"; questa è in dals Pajais catalans, ensemen cun la Catalugna centrala, la Catalugna dal nord, Andorra e las Balearas, "part da quella varietad spiertala viva d'Europa ch'il turist tschertga sut l'unifurmaziun creschenta da noss mintgadi europeic"5). Il bel tom illustrà deditgà a Santiago Calatrava al numna perquai "catalan" (pp. 10 e 13). Il grond architect ha gidà ad embellir era sia chapitala Valencia, cun il planetari, "paletscha elliptica sustegnida d'artgs inclinads" (p. 150), e lura la punt (163 m lunghezza) e la staziun d'Alameda, sco era, a Barcelona, la giagliarda tur da telecommunicaziuns sin il mut da Montjuic. L'art da Calatrava sa basa sin ina tradiziun millennara, dapi la claustra romanica da Ripoll, ils doms gotics da Barcelona, Girona (cun fatschada barocca) e Mallorca, enfin a I'architect "modernist" (Jugendstil) Antoni Gaudi (1852-1926) che ha bajegià plis palazis da Barcelona sco era la baselgia da la Sagrada familia. Cun Calatrava ha in artist catalan enritgì la fatscha da citads europeicas.

1) Luca Molinari, Santiago Calatrava. Milaun-Genevra (Skira, ISBN 88-8118-460-5) 1998.
2) Wllllam C. Atkinson, A History of Spain and Portugal. Harmondsworth (Penguin Books) 1960, p. 58.
3) Ramon d'Abadal i de Vinyals, Els primers comtes catalans. Barcelona (Vicens-Vives) 1961, p. 307.
4) Adressa: Congres Gerbert d'Orlhac, Universitat de Vic, 	Sagrada familia 7, E-08500 Vic (Catalugna).
5) Til ed Inge Stegmann, Katalonien und die Katalanischen Länder. Stuttgart-Berlin-Cologna (Kohlhammer, ISBN 3-17-007521-7) 1992, p. 11.